PTA-tehuis 'gereed vir EFF' | Maroela Media
PTA-tehuis 'gereed vir EFF'
Die EFF beplan om Maandag, 13 Desember na die Uncle Ben's Den-versorgingsentrum op te ruk. (Foto: Facebook)
Die Uncle Ben's Den-versorgingsentrum in Daspoort, Pretoria, sê hulle is gereed vir die EFF se beplande betoging Maandag by dié tehuis.
Die tehuis het onlangs vyf werkers hangende 'n dissiplinêre verhoor geskors omdat dié glo inwoners van die tehuis mishandel het. Die werkers sal intussen steeds hul salarisse ontvang.
Die EFF beplan egter nou om na die tehuis op te ruk omdat hulle ongelukkig is oor dié skorsing.
Die optog word vir tussen 10:00 en 12:30 beplan.
Ronel van Dyk, uitvoerende hoof van die tehuis, sê daar is twee voorvalle van mishandeling waarvan beeldmateriaal ook beskikbaar is. Dit kan egter nie geplaas word nie aangesien dit deel van die verhoorproses vorm.
"Ons sal nie toelaat dat ons ou mense deur ons werkers mishandel word nie," het Van Dyk aan Maroela Media gesê. Volgens haar het hulle ook hul eie plakkate gemaak en sal hulle nie vir die EFF terugstaan nie.
Daar bly tans sowat 150 bejaardes in die tehuis – almal met spesiale behoeftes.
Devon Hofmeyr het intussen op Facebook aangedui dat die Bittereinders ook Maandag by Uncle Ben's Den sal wees.
"Ek het Julius Malema vanjaar by 'n paar geleenthede gewaarsku dat indien die EFF ons jong mense en ou mensies gaan probeer intimideer, die EFF ons om elke hoek en draai sal ontmoet [sic].
"Hierdie generasie en die Bittereinders sal nie knieg buig vir die EFF nie. Nie vandag nie. Ook nie more nie [sic]," lui die inskrywing.
Die EFF het vroeër vanjaar by Huis Herfsblaar in Queenswood betoog – onder meer oor loongeskille en omdat werkers glo gedwing is om Afrikaans te praat. Die Bittereinders het destyds ook dié geleentheid bygewoon.
Die EFF kon nog nie vir kommentaar bereik word nie.
Ja hulle kies n geveg met oumense wat skaars hulle self kan verdedig, mooi so EFF bullies.
Dit is die bewys dat die eff midaad en mishandeling goedkeur en niks vir die mees weerlose mense van ons samelewing voel nie.
Dis niks anders rassisme nie. Swartmense wat witmense mishandel is aanvaarbaar en mag nie geskors word nie. Daar vind elke liewe dag swart-op-swart mishandeling plaas, maar daaroor is die EFF-gespuis doodstil.
Klomp gemors, almal clowns, hulle moet nog net die rooi neuse opsit, dan is hulle reg vir die sirkus waar hulle hoort.